Manuruik bahaso Minangkabau kawi, kato Adaik barasa dari bahaso urang Budha nan aratinyo ‘indak barajo, indak batangga, indak batulih, indak tapadayo dek harato, pangkek sarato padusi.
Kutiko Islam masuak, kato Adaik manuruik bahaso Arab, aratinyo karajo nan baulang-ulang, limbago sarato paraturan nan balaku. Jadi, satiok urang di dunia baradaik, satiok suku punyo parangai atau ‘kebiasaan’ nan baulang-ulang. Lain padang, lain Bilalang, lain lubuak lain Ikannyo.
Di Minahasa namonyo ‘kabiasaan’, di Nieh ‘bawo’; di Batak Karo banamo ‘bicaro’; Jawa mamakai ‘totokromo’ atau ‘totocoro’; Sumba, ‘uku’; Batatak Salatan manyabuiknyo ‘ugari’, baitu juo di suku sarato kaum nan lain di nagari awak ko.
Alam Takambang manjadi hulu aia nan janiah dek urang Minangkabau untuak manyusun adaik nan dipakai. Dari sinan patatah, petitih, pantun, bida, sarato sagalo aturan adaik diambiak. Hukum alam Sunattullah, sahinggo indak ado aturan nan buliah batantangan jo Sunattullah. Ugamo Islam nan masuak kudian mampakuek jo aqidah.
Dima Bumi dipijak, di sinan Langik dijunjuang. Dima sumua digali, di sinan aia disauak. Dima nagari dihuni, di sinan adaik dipakai.
Hiduik batungkek aka, mati batungkek budi. Elok parangai duduak tagak, bataratik minum jo makan, tabaokan sopan santunnyo. Nan baiak iyolah budi, nan indah iyolah baso.Hiduik dikanduang adaik, mati dikanduang tanah. Ulando bapaga basi, Minangkabau bapaga adaik.
Kasudahan adaik ka balairuang, kasudahan dunia ka akhiraik, kasudahan gadang di pangulu. Mamak kapalo mamaliharo, mamak kaum ka ganti hulu.
Alah baurieh bak sipasin, kok bakiak alah bajajak. Walau batuka putaran musim, sandi adaik usah dianjak. Sababnyo kukuah adaik di Minang, badirinyo dek karano limbago, rusak dek karano panjajah datang, barubah adaik dek nan bakuaso.
Rumah gadang basandi batu. Adaik basandi alue, Alue nantun ka ganti rajo. Adaik nan biaso dipakai, limbago nan biaso dituang. Nan elok nan dipakai, nan buruak kito buang. Nan salingkuang cupak adaik, nan sapayuang sapatagak. Adaik batiru batuladan. Adaik samo diisi, limbago samo dituang. Adaik limbago basukatan, samo tajadi jo alamko. Dunia akhiaraik inyo saikek.
Sasuai jo warih nan batarimo, adaik di Minangkabau ampek macamnyo. Partamo, Adaik nan Sabana Adaik; kaduo, Adaik nan Diadaikan; katigo, Adaik nan Taradaik; kaampek, Adaik Istiadaik.
Adaik nan Sabana Adaik barasa dari nan Bana, sipaiknyo lakek di alam nan takambang. Indak dapek diubah, walau bumi kataban, walau langik karuntuah. Antah kok dek nan punyo. Diasak indak layua, dibubik indak mati, tak lakang dek paneh, tak lapuak dek hujan. Dibasuah bahabih aia, dikikih bahabih basi. Dari adaik nan sabana adaik disusun pulo adaik nan lain.
Panakiak pisau sirauik, ambiak galah batang Lintabuang, Silodang jadikan nyiru. Nan satitiak jadian lauik, nan sakapa jadian gunuang, Alam takambang jadikan guru.
Adaik nan Diadaikan disusun dek niniak nan baduo, Dt. Katumangguangan jo Dt. Parapatiah nan Sabatang, di ateh Adaik nan Sabana Adaik. Sifaiknyo, dibubuik layua, diasak mati.
Aturan nan diatur:
Kedudukan seseorang secara pribadi, Kedudukan masyarakat, Ekonomi, Susunan masyarakat, Tujuan masyarakat, Cara mencapai tujuan masyarakat.
Caro bamupakaik:
Bulek aia ka pambuluah, bulek kato ka mupakaik. Saciok bak Ayam, sadanciang bak basi. Lah bulek mangko digolongan, pipiah mangko dilayangan.
Caro hiduik bamasyarakaik:
Barek samo dipikua, ringan samop dijinjiang. Nan elok baimbauan, buruak bahambauan. Sakik disilau, mati bajanguak.
Caro pamimpin:
Kamanakan barajo ka mamak, mamak barajo ka Pangulu, Pangulu barajo ka mufakaik, mupakaik barajo ka nan Bana, bana badiri sanbdirinyo. Nan dimakan alua jo patuik.
Ekonomi:
Ka sawah babungo Ampiang, ka rimbo babungo kayu, ka sungai babungo pasia, ka lauik babungo karang, ka tambang baungo ameh. Batanam nan bapucuak, mamaliharo nan banyao. Nan lunak ditanam padi, nan kareh dibuek ladang.
Sosial:
Nan ado samo dimakan, nan indak samo dicari. Hati Gajah agiah balapah, hati tungau agiah bacacah. Tarapuang samo hanyuik, tarandam samo basah. Tatilantang samo minum ambun, tatungkuik samo makan tanah.
Paraturan nan tahimpun dalam Undang-Undang nan duo puluah, sarato cupak nan ampek, dapek diubah jikok supakaik niniak mamak jo Pangulu di Minangkabau. Nagari bapangulu, suku babuah paruik, kampuang ba nan tuo, rumah batungganai. Maambiak suku ka induak.
Adaik nan Taradaik, adat buatan pangulu sarato cadiak pandai dalam nagari. dibuek basandikan alua jo patuik, dipaturun panaiakan. Buliah diubah jo mupakaik nagari. Adaik sapanjang jalan, Bacupak sapanjang batuang. Lain lubuak lain ikan, lain padang lain Bilalang, lain nagari lain adaiknyo. Batagak pangulu sakato warih, batagak rajo sakato alam, mandirikan adaik sakato nagari. Nagari bapaga undang, kampuang bapaga buek. Tiok lasuang ba-ayam gadang, salah tampuah buliah diambek.
Harato salingka suku, adaik salingka nagari. Adaik pasang baturun naiek. Adaik juaro ba kalah manang. Adaik sudaga ba rugi labo. Adaik rajo timbunan sambah. Adaik pangulu ba padang laweh, ba alam leba. Adaik hiduik tolong manolong. Adaik mati janguak manjanguak. Adaik taluak timbunan kapa, adaik lurah timbunan sarok. Kok bukik timbunan angin, biaso gunuang timbunan kabuik. Adaik pamimpin tahan upek, cacek jo sanjuang pamenan hiduik.
Adaik Istiadaik, adaik kabiasaan dalam nagari, umpamo; buni-bunian, pamainan, dsb. Dalam papatah disabuik; nan baraso bamakan, nan barupo diliek, nan babunyi badanga.
Adaik dipakai baru, kain dipakai usang. Bicaro indak sakali dapek, pikiran indak sakali datang. Kaputusan indak sakali jadi, simpai indak sakali arek. Baitu bunyi patatah-patitiah nan kito danga.
Sakali aia gadang, sakali tapian baraliah. Sakali tahun baganti, sakali musim batuka. Usang-usang dipabaharu-i, lapuak-lapuak dikajangi. Buruak dibuang jo etongan, elok diambiak jo mupakaik. Mancaliak contoh ka nan sudah, ma-ambiak tuah ka nan manang.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn bug_Latn min_Latn bug_Latn min_Latn min_Latn min_Latn min_Latn min_Latn min_Latn min_Latn